**Εκπαίδευση**

Τα επαγγέλματα που εντάσσονται στον κλάδο της εκπαίδευσης θεωρούνται ιδιαίτερα σημαντικά καθώς συμβάλλουν στις γνώσεις αλλά και στη διαμόρφωση του χαρακτήρα του ατόμου συνοδεύοντας το ως την ενηλικίωση και μετέπειτα. Έτσι, ο κλάδος της εκπαίδευσης προσφέρει ένα μεγάλο εύρος δυνατοτήτων επαγγελματικής αποκατάστασης. Κατά την περίοδο της κρίσης και ιδιαίτερα στο ξέσπασμά της, σε μια προσπάθεια συρρίκνωσης του δημοσίου τομέα ο αριθμός αρκετών απορροφούμενων εκπαιδευτικών μειώθηκε. Ωστόσο υπό την προϋπόθεση μιας γενικότερης ανάκαμψης της οικονομίας και λόγω της φύσης του επαγγέλματος που το καθιστά αναγκαίο για την κοινωνία διαβλέπονται μελλοντικές προοπτικές ανάκαμψης.

Συνεπώς, βασικό ζήτημα αφορά το πώς αναμένεται να μεταβληθεί η απασχόληση στον κλάδο της εκπαίδευσης στην ελληνική οικονομία μέχρι το 2020. Ενδεικτικά είναι τα αποτελέσματα για την εξέλιξη βασικών επαγγελμάτων του κλάδου της εκπαίδευσης στον Πίνακα 1.

**Πίνακας 1.** Εξέλιξη στην απασχόληση βασικών επαγγελμάτων του κλάδου της εκπαίδευσης μέχρι το 2020

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|   | **2012** | **2013** | **2014** | **2015** | **2016** | **2017** | **2018** | **2019** | **2020** |
|
| **Παιδοκόμοι και βοηθοί δασκάλων** | 9.518 | 9.384 | 9.645 | 10.187 | 10.585 | 11.048 | 11.500 | 11.917 | 12.429 |
| **Δάσκαλοι πρωτοβάθμιας εκπαίδευσης και νηπιαγωγοί** | 80.692 | 80.038 | 77.528 | 77.861 | 77.422 | 78.023 | 78.610 | 78.951 | 79.958 |
| **Καθηγητές δευτεροβάθμιας εκπαίδευσης** | 96.132 | 95.329 | 92.149 | 92.380 | 91.708 | 92.296 | 92.861 | 93.139 | 94.202 |
| **Διδακτικό προσωπικό ανώτατων εκπαιδευτικών ιδρυμάτων** | 14.307 | 14.175 | 13.711 | 13.754 | 13.664 | 13.759 | 13.847 | 13.894 | 14.057 |
| **Καθηγητές επαγγελματικής εκπαίδευσης** | 11.309 | 11.216 | 10.846 | 10.881 | 10.807 | 10.881 | 10.952 | 10.989 | 11.118 |
| **Άλλοι εκπαιδευτικοί** | 51.718 | 51.236 | 49.739 | 50.057 | 49.863 | 50.320 | 50.764 | 51.048 | 51.760 |

**Πηγή:** Petrakis P.E. (Ed.) (2014)The Rebirth of the Greek Labor Market. Building Toward 2020. After the Global Financial Meltdown, Palgrave McMillan. Για περισσότερες πληροφορίες πατήστε [εδώ](http://indeepanalysis.gr/prooptikes-apasxolishs-sthn-ellhnikh-oikonomia-mexri-to-2020).

Οι προοπτικές απασχόλησης των παιδοκόμων και των βοηθών δασκάλων αναμένονται θετικές. Συγκεκριμένα, αναμένουμε αύξηση της απασχόλησης μέχρι το 2020, με τους απασχολουμένους να ανέρχονται στους 12.429 έναντι 9.518 το 2012. Ο αριθμός των δασκάλων πρωτοβάθμιας εκπαίδευσης και των νηπιαγωγών στην Ελλάδα αναμένεται να αυξηθεί κατά 3% από το 2015 έως το 2020 αν και τη συνολικά εξεταζόμενη περίοδο 2012- 2020 παρατηρείται μείωση του αριθμού τους κατά 1%.

Η ζήτηση για καθηγητές δευτεροβάθμιας εκπαίδευσης αναμένεται να σημειώσει μείωση 2% το χρονικό διάστημα 2012-2020. Ωστόσο, ο αριθμός τους φαίνεται να σημειώνει αύξηση κατά το ίδιο ποσοστό το διάστημα 2015-2020. Συγκεκριμένα, από 92.380 καθηγητές το 2012, η δευτεροβάθμια εκπαίδευση θα χρειασθεί 94.202 καθηγητές το 2020. Αντίστοιχη είναι και η κατάσταση αναφορικά με το διδακτικό προσωπικό των ανώτατων εκπαιδευτικών ιδρυμάτων και τους καθηγητές επαγγελματικής εκπαίδευσης, όπου και οι δύο κατηγορίες εκπαιδευτικών παρουσιάζουν αύξηση 3% το διάστημα 2016-2020.

Τέλος, οι υπόλοιποι εκπαιδευτικοί του κλάδου καταγράφουν θετικές προοπτικές καθώς η απασχόληση τους αναμένεται να αυξηθεί κατά 4% (2016-2020) δηλαδή από 49.863 εκπαιδευτικούς το 2016 θα ζητηθούν 51.760 το 2020.